Papersnake/gushiwen huggingface dataset:
发柳河
苏颂（宋代）

清晨驱马两崖间，霜重风高极险艰。
前日使人冲雪去，今朝归客踏冰还。
道旁榛莽樵苏少，野外污莱耒耨閒。
还似昔年经历处，下弦残月插东山。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其七
李纲（宋代）

湖光如镜平，风雨一摇荡。蜿蜒舞翠蛟，汹涌叠银浪。

帆樯走阵马，势出霄汉上。吾生幸可惜，何事鱼腹葬。
咏斋偶书呈子通无隐
朱长文（宋代）

夙志在萧閒，获此遁幽迹。乔林无冬春，苍霭异晨夕。

旁窥疑好峰，俯瞰惊峭壁。浩然溪山兴，尽在陶潜宅。

杖藜行水边，萍际湛空碧。良鱼不轻游，弱羽犹自惜。

吟髭不禁霜，晓鉴见早白。古人已深叹，信是林园客。

遣累假禅锋，陶情任诗格。寄声招友人，来看亭前柏。
闻别驾洪子成擒首贼四名贺以小诗
湛若水（明代）

洪生胸中有兵甲，陷伏无妨寡敌多。因已收功擒首贼，老夫长啸也高歌。
简州司马荣仲芳同年
牛焘（清代）

忆别京华三十春，自惭名利久埋尘。闲寻旧雨论芳谱，曾赋清风识故人。

别驾有才今画诺，边州无事即经纶。青毡愧我疏儒术，但把醇醪佐拊循。
晨兴
刘子翚（宋代）

晨兴访萧寺，爽气清如沐。
坐看雨离山，飞阴断平陆。
归途阻夕涨，伫立惊幽独。
曳杖听残钟，却寄僧坊宿。
浣溪沙 中秋虽见月，桂花出没于云影间，有
王恽（元代）

月色都输此夜看。人心偏处即多悭。碧云吹恨满瑶天。尽着冰壶凉世界，故将阴巧妒婵娟。桂香和露温幽弹。
章江校士六月十七夜月有作因示诸属 其一
王慎中（明代）

日入群动息，予亦遂休兹。稍喜喧浊屏，徙步临前墀。

仰见明月出，忽与心赏期。湛旷神俱王，虚明意自宜。

况逢时雨霁，宿润含华滋。品物各怀荣，因得静中窥。

始寤玄寂理，宁为躁竞知。亦有盈樽酒，屡进不一持。

非为莫与同，真赏岂因之。
次韵娄诚善春日楼居四绝 其三
张吉（明代）

三月看春尚未齐，楼中聊共片云栖。欲知深暝无言处，众鸟飞来寂不啼。
朝中措·漏云初见六花开
侯置（宋代）

漏云初见六花开。惊巧妒江梅。飘洒元戎小队，玉妆旌旆归来。飘同化手，春回陇亩，欢到尊罍。记取明朝登览，绿漪惟有秦淮。
惊雪
陆畅（唐代）

怪得北风急，前庭如月晖。
天人宁许巧，剪水作花飞。
有所思
沈约（南北朝）

西征登陇首，东望不见家。
关树抽紫叶，塞草发青芽。
昆明当欲满，葡萄应作花。
流泪对汉使，因书寄狭斜。
赠野云子
梁以壮（明代）

君非贫，君住羊石之比，四围朱门皆成邻。独坐虚窗，对玉山之松筠。

有田百亩，不出城闉。世人力弱多变弃，君有力不辞苦辛。

亩亩是石，向石锄之石不磷。妻儿要食向君取，君向石田田向君，经年无粒田羞人。

人田之田有肥瘠，君田之田石嶙峋。君锄石田得禹穴，中有骊龙百尺石上蹲。

君探得珠非谷等伦，抱之待价为世珍。负郭田二顷，不足骄苏秦。
东关
张祁（宋代）

山扼平湖蓄不东，地分南北指撝中。
二关形势千年壮，三国英雄一笑空。
鹧鸪天（湘江舟中应叔索赋）
赵师侠（宋代）

风定江流似镜平。斜阳天外挂微明。云归远岫千山暝，雾映疏林一抹横。

渔火细，钓丝轻。黄尘扑扑谩争荣。何时了却人间事，泛宅釜妙曲清声压楚城。蕙心兰态见柔情。凌波稳称金莲步，蘸甲从教玉笋斟。

歌缓缓，笑吟吟。向人真处可怜生。仙源幸有藏春处，何事乘风逐世尘。
庚寅
方回（元代）

江湖秋水事茫茫，近县犹闻有战场。
多病多忧欺此老，半醒半醉了重阳。
见山篱下无人至，戏马台头几客忙。
万事不同时节似，感今怀古倍悲凉。
同辛兖州巢父虚副端岳相思献酬…兼呈辛魏二院长杨长宁
戎昱（唐代）

暮角发高城，情人坐中起。临觞不及醉，分散秋风里。

虽有明月期，离心若千里。前欢反惆怅，后会还如此。

焉得夜淹留，一回终宴喜。羁游复牵役，馆至重湖水。

早晚泛归舟，吾从数君子。
九月七日东园先生寿七十三诗以祝之
顾清（明代）

东园此日正清秋，前去重阳只两筹。酒盏不随元亮后，菊花先两紫微头。

国恩宠报延三世，家学真传自九丘。杖履造朝今未论，百年诗会要公酬。
廉泉
陈龙（明代）

寒泉清见底，浑不染尘埃。廉是当时号，源从何处来。

天光相照映，云影共徘徊。饮此襟怀洁，何辞酌满杯。
赠李端履
马光祖（宋代）

闤闠通衢散不难，最艰难处是深山。
涉溪渡岭须周遍，莫惮芒鞋一往还。
送韦信爱子归觐
钱起（唐代）

离舟解缆到斜晖，春水东流燕北飞。才子学诗趋露冕，

棠花含北待斑衣。稍闻江树啼猿近，转觉山林过客稀。

借问还珠盈合浦，何如鲤也入庭闱。
永遇乐（霜词）
赵长卿（宋代）

宵露珠零，溅冰花薄，凝瑞偏早。月练轻翻，风刀碎剪，青女呈纤巧。微丹枫缬，低摧蕉尾，不觉半池莲倒。最好是、千林橘柚，轻黄一村封了。

佳人指冷，暗惊罗幕，一夜斜飞多少。怕倚银屏，愁看玉砌，金菊鲜鲜晓，伤嗟传粉，佳期还未，何处冷沾衣透。争知人、临鸾试罢，与梅共瘦。
寄蜀国广济大师
齐己（唐代）

冰压霜坛律格清，三千传授尽门生。禅心尽入空无迹，

诗句闲搜寂有声。满国繁华徒自乐，两朝更变未曾惊。

终思相约岷峨去，不得携筇一路行。
岭右张使君辟园城中台榭池沼皆桂林胜绝处予闻窃向往焉赋得六题 其一 清虚阁
胡应麟（明代）

露暧长空片月流，阑干十二倚丹丘。千山霁色飘银殿，万顷寒光抱玉楼。

曳杖迥疑天柱过，吹笙长忆广陵游。当年莫奏开元曲，灿烂星河落翠裘。
米元章临智永千文真草帖赞
岳珂（宋代）

永之法，妍而婉。芾之体，峭以健。马牛其风，神合志通。

彼妍我峭，惟神克肖。故曰袒裼不浼，夜户不启。善学柳下惠，莫如鲁男子，芾其知此。
宿湘山寺
罗源汉（清代）

古寺一声磬，烟开见清泚。生平湘上吟，今到湘山里。

湘水入海流，湘源浚自此。漓水走东南，两界注飞矢。

不踏五岭云，空骇七泽水。颇闻祭川者，河源先海委。

兹行探其本，乾坤一掌指。湘山连衡山，千里犹尺咫。
次韵叔父所居六首 其三
苏过（宋代）

榴实江南少，依稀缀树叉。稍存后彫质，能吐欲然花。

西蜀虽吾里，东轩似故家。田园随处是，何必买生涯。
上孟郡王生辰三首 其二
仲并（宋代）

先门勋业画图中，又见麒麟第一功。吹帽龙山前日事，还珠合浦昔人风。

满籯何有简编足，荐牍无心天地公。谁说维熊契占梦，君王卜处本非熊。
恩赐宝楮四十定绵羊二羫黄封十瓶白粲二斛
陈琏（明代）

朝正欣得近清光，宠锡便蕃喜倍常。十瓿初颁光禄酒，八蹄兼赐太官羊。

香粳满斛珠玑粲，宝楮盈缄翰墨香。祇荷鸿恩何以报，愿祈圣寿与天长。
送赵安伯县丞之任婺源
范浚（宋代）

邑丞清操如臞儒，人言帝宗千里驹。燃膏夜绝学更苦，下笔欲命骚为奴。

往年给札试西省，堵墙学士纷惊呼。归来汀草乱袍色，上食日向庭闱趋。

君家先烈今谁如，江州黄州忠义俱。绿林豪客为蒲伏，刮肠洗胃投戈殳。

我方三叹揖盛事，欲纪劲节惭才芜。君其努力济世美，倘登要路须捐躯。

春流起柂花芬敷，取别草草如惊凫。君逢后日南来客，莫忘书札贻潜夫。
句 其三
苏庠（宋代）

去止书三箧，归亡酒一鸱。
谒告得归拜呈内机知府郎官五首
程公许（宋代）

一屋堆鞋笑领军，人间沧海几扬尘。
卷舒不与心为累，琪树瑶林别有春。
解连环 用李十九武曾韵，送孙恺似之凤阳
徐釚（清代）

昨宵凉雨。舞馋蛟乱叶，激成凄楚。何况是、衰柳旗亭，绾皂帽青衫，一鞭回去。

未酣邯郸，且莫付、龟兹小部。向濠梁、暂赋依刘，曾记征衣着处。

狗屠共谁问否。惜李郎才调，神伤卫虎。到官阁、醉染隃麋，谩劈阮吹箫，辟寒避暑。

閒话莼鲈，又牵惹、离愁如絮。待看花、宴吃红绫，去天尺五。
回心院·叠锦茵
萧观音（宋代）

叠锦茵，重重空自陈。
只愿身当白玉体，
不愿伊当薄命人。
叠锦茵，待君临。
朝中措·宦游只欲赋归休
佚名（宋代）

宦游只欲赋归休。花为解离愁。看取星星潘鬓，花应羞上人头。武陵流水，桃源路远，空误渔舟。把住春光一醉，从教风叶悲秋。
江城
恽格（明代）

秋风杨柳渡，马首散秋声。万雉云连水，三江雨洗兵。

楼台横战垒，箫鼓动严城。未见爰居下，波涛夜不惊。
挽周南夫寺簿
孙应时（宋代）

越绝佳岩壑，由来说剡中。
风流应未远，人物政推公。
遽作辰龙梦，真疑冀马空。
庆源端有属，列戟看西东。
赠龙泉张上人
王德纯（清代）

多年老衲却魔关，历尽红尘事事删。静坐蒲团忘昼夜，深参旨偈得清閒。

万缘空去心如水，三乘觉来身似仙。偶近上方闻说法，雨花点醒石头顽。
齐云观
杨备（宋代）

上界笙歌下界闻，缕金罗袖郁金裙。
倚栏红粉如花面，不见巫山空暮云。
再寄颖叔一首
彭汝砺（宋代）

山林问旧题，州县见馀威。求友诚相及，思亲梦远归。

丁丁闻伐木，密密看缝衣。但自心猿伏，如它翼虎飞。
梅花十首 其二
许及之（宋代）

诗到西湖更不疑，西湖以外可无诗。孤山水月无边思，只在清香不在枝。
赠朗上人
王之道（宋代）

净剃霜髭展旧真，自疑容貌是前身。
僧中独守三千戒，诗里閒销七十春。
僻寺苏深人到少，故山云好梦归频。
禅斋近日谁还往，只有西垣放逐臣。
筠州二咏 牛尾狸
苏辙（宋代）

首如狸，尾如牛，攀条捷险如猱猴。
橘柚为浆栗为餱，筋肉不足猴膏油。
深居简出善自谋，寻踪发窟并执囚，蓄租分散身为羞。
松薪瓦甑烝浮浮，压入糟盎肥欲流，熊肪羊酪真比俦。
引箸将举讯何尤，无功窃食人所仇。
暑中即事
李复（宋代）

挂壁清羸金粟像，映窗性相净名经。
门前野水流绕舍，雨后绿名阴满庭。
凉簟醒心须稍健，好风吹鬓欲重青。
此间真境谁宜到，更有珍茶一种录。
新秋遣怀戏赠刘玉斋并柬秦思斋明府 其一
金科豫（清代）

天宇清明入早秋，碧梧凉吹雨初收。楸枰一局频频换，嬴得涂山月满楼。
和董传留别
苏轼（宋代）

粗缯大布裹生涯，腹有诗书气自华。
厌伴老儒烹瓠叶，强随举子踏槐花。
囊空不办寻春马，眼乱行看择婿车。
得意犹堪夸世俗，诏黄新湿字如鸦。
挽赵秋晓
黎伯元（元代）

一榜科名萃此门，当时盛事诧衣冠。
文章尔雅向歆上，标致风流晋流间。
泪洒铜驼已荆棘，眼看华屋又邱山。
贞元朝士今谁在，些罢招魂泪雨漫。
望江南四首·集南唐李后主句 其四
吴庆焘（清代）

多少泪，不惜更沾衣。一片芳心千万绪，子规啼月小楼西。

无语枕频欹。
三师石塔
行溗（清代）

潭北湘南六百年，只图无缝塔中圆。祖翁血脉今何在，老树乌啼月满天。
蝶恋花（次韩干梦中韵）
袁去华（宋代）

细雨斜风催日暮。一梦华胥，记得惊人句。雾阁云窗歌舞处。翠峰青嶂无重数。

解佩江头元有路。流水茫茫，尽日无人渡。一点相思愁万缕。几时却跨青鸾去。
水龙吟 秋思，次母忆旧之作，时父在都门
叶小鸾（明代）

井梧几树凉飘，满庭景色仍如旧。啼鸦数点，斜阳一缕，挂残疏柳。

有恨林花，无情衰草，风吹重又。看轻阴带雨，天涯万里，楼高漫频搔首。

记泊石城烟渚，落红孤鹜常如绣。轻舟画舫，布帆兰枻，暮云天皱。

水静初澄，蓼红将醉，早秋时候。对庭前、萧索西风，惟有寒蝉高奏。
寄题周源员外衢州萃贤亭
梅尧臣（宋代）

昨朝江南客，语子川上亭。
有时飞雨来，不见前山青。
卉萼人未识，鸟响日可听。
既将迟贤者，无使童仆扃。
吴门比月不雨司封使君深闵而精祈俄有佳应谨吟成七言二首聊代谒贺 其一
朱长文（宋代）

贤守忧劳鬓欲霜，通宵霢霂满吴疆。五湖水阔鱼龙喜，九曲尘清桧柏香。

更入高乡多䆉稏，虽当浅处泛艅艎。为霖事业传家世，润泽应难限一方。
老渔
舒岳祥（宋代）

少妇提鱼入市廛，儿孙满眼不知年。
醉眠还伴沙头雁，身在青天月满船。
句
宋祁（宋代）

药有不龟方，击絮管无妨。
春日田园杂兴二首 其一
梁相（宋代）

膏雨初晴布谷啼，村村景物正熙熙。谁知农圃无穷乐，自与莺熙有旧期。

彭泽归来惟种柳，石湖老去最能诗。桃红李白新秧绿，问著东风总不知。
寄淮圣僧元肇
韩淲（宋代）

风霜江浙又穷冬，瓶锡飘然寺寺钟。爵服岂能三事衲，轩车多欠一枝筇。

君先灵运当成佛，我比樊迟愿学农。想得禅家人不到，山门惟有白云封。
东风第一枝 十二月廿一日立春，时快雪三日矣
周之琦（清代）

帖剪宜春，诗吟饯腊，重阴偏滞檐角。篆烟企鸭仍含，艳情翠禽未觉。

韶华唤醒，似梦里、东君曾约。甚晓来、赏柳评花，还是冻云迷著。

风乍起、彩幡易落。寒更峭、麝篝漫却。俊游拟拂银鞯，倩魂尚偎绣幕。

天边絮粉，且休问、阳梢红萼。待画鼓、敲出双声，听取试灯妆阁。
寄兴
卫宗武（宋代）

希年逾五叹无闻，岁事从头又一新。
徒得襄阳齿耆旧，却惭庄子号陈人。
垂垂榆景已侵耄，冉冉花辰不减春。
日涉丘园今已矣，北山亦足了閒身。
知郡太博临宴公宇诗以为谢唐林夫在席
孔平仲（宋代）

眷深贤守已忘形，肯屈旌旗到小亭。坐有嘉宾仙骨秀，门无俗客暮山青。

荐樽施遣供蔬甲，秉烛相随看菊铃。欲识主人书馆淡，短檠灯火漆函经。
赠武林施止莽爟
朱景英（清代）

莽莽天涯雨，从西万里风。所居秋草净，忍对百花丛。

静者心多妙，何人高义同。异方惊会面，此日意无穷。
送本邑杨大尹入觐
吴琏（明代）

湖右文章伯，江南父母官。三钱斗米价，一雨万家村。

远远享天子，高高飞凤鸾。明年二三月，黎庶眼将穿。
六月朔得谔斋弟书 其二
顾奎光（清代）

窃禄成濡滞，离家有岁年。每听连夜雨，更忆对床眠。

任性难谐俗，谋身拙信天。宁知折腰后，种秫尚无田。
游永庆寺示诸友
唐顺之（明代）

村墟正三月，春服领春风。飞鸟机心外，青天佛眼中。

观心犹是障，齐物亦非同。何处参真诀，颜生昔屡空。
乳洞
刘克庄（宋代）

千峰梦里尚崔嵬，不记青鞋走几回。
天恐锦囊犹欠阙，又添乳洞入诗来。
送皇甫子循游黄山白岳诸胜地得一律
王世贞（明代）

白岳黄山千万峰，峰峰云气欲如龙。平将远势凌天目，雅有高名配岱宗。

风光旧属囊中草，岁月新收脚底筇。应作青莲李居士，九华拈出九芙蓉。
游玉泉山寺和夫子作 其三
吴兰畹（清代）

搔首涉峰顶，江山一碧浮。凄凉今夜月，萧瑟故园秋。

鹤唳惊残梦，猿啼起暮愁。丹砂如可觅，还伴葛仙游。
吴兴杂兴十首 其八
王世贞（明代）

寄语诸乡曲，清贫好自誇。山田供老母，月俸上官家。

荡口携来酒，天池寄得茶。止赢苕岘胜，饱看不为奢。
次韵舍弟遇子固忆少述
王安石（宋代）

归计何时就一廛，寒城回首意茫然。
野林细错黄金日，溪岸宽茫碧玉天。
飞兔已闻追騕褭，太阿犹恨失龙泉。
遥知更忆河滨友，从事能忘我独贤。
立春日喜甥陆懋至
谢晋（明代）

客边寒已尽，喜汝共春来。况有乡园信，能无怀抱开。

辛盘初试菜，午馔更添杯。念我本多寂，匆匆莫便回。
禁烟日简长如仲如二昆弟 其二
陈缉（明代）

湖头谁复载吴娃，鸥鸟多情恋白沙。涪万春深无杜宇，武陵何白有桃花。

雨馀石燕晴归穴，市近山蜂午报衙。看到前朝丞相墓，野人翻土种桑麻。
秋日乡行
朱培源（清代）

平田无畔土枯白，沟渠流浅仅盈尺。小车历辘行途中，晴久飞沙满衣帻。

西风侧帽苦尘昏，何若江南水绕村。渔庄蟹舍吴淞路，两桨艖䒀直到门。
春雨
李咸用（唐代）

大帝闲吹破冻风，青云融液流长空。天人醉引玄酒注，

倾香旋入花根土。湿尘轻舞唐唐春，神娥无迹莓苔新。

老农私与牧童论，纷纷便是仓箱本。
酬孔纯老送海错三首
王之道（宋代）

螺头已荷兼三和，凤髓何须贵八珍。
多谢邦君怜不饮，只将诗句巧争新。
初冬夜饮
杜牧（唐代）

淮阳多病偶求欢，客袖侵霜与烛盘。
砌下梨花一堆雪，明年谁此凭阑干。
次韵杨宰
陈造（宋代）

有薪尚湿恶，有谷未舂簸。
病客正牢落，忽雪忽蜚堕。
枵腹亟问炊，曲身可欠火。
檐隙纳璀璨，座隅纷碎琐。
缤漂才一瞬，弥满已四野。
慨念菜茹农，负愧吾颜赭。
人同忍朝饥，神亦辍秋社。
吾村劣收获，犹幸了眼下。
嗷嗷闻见间，久已绝贷假。
何人发陈红，倚待由也果。
朱致祥教谕饮酒奕棋与仆略相上下不见旬日作二诗招之 其二
李光（宋代）

老罢无人断送秋，惟凭一酌散千忧。莫嫌白酒难成醉，尚有黄花插满头。
万寿阁对月望岳
毛澄（清代）

春月升首阳，照见希夷宅。清光满关中，不与大河隔。

三峰吐灵气，缥缈越终夕。仙掌金风寒，凉露下流腋。

谁倾东海水，洗此月上石。竹柏茎稀微，淡墨绘虚白。

丹房发椒光，岩畔大星赤。短松如老翁，散发苍龙脊。

仿佛玉女鬟，香云起盆坼。欲归顾我影，我影布瑶席。

钟声忽飘堕，无人半天碧。
十七夜玩月
李洪（宋代）

宿昔妖蟆磔，仍圆顾兔灵。
桂华滋白露，轮玉碾青冥。
倦翼翻乌鹊，愁肠念鶺鸰。
独谣成短韵，酸楚不堪听。
宿湘阴村野大雪寄湖山居士
释德洪（宋代）

梦回闻打窗，晓起喜覆瓦。江山惊昼永，秀色玄相借。

升鞍风便旋，浩荡春随马。不忧江瘴生，更喜麦连野。

湘山宜可老，庆吊同里社。乃尔废推挤，眷此多贤者。

湖山薝卜林，为我花连夜。想见老居士，拥衲清入画。

山阴兴未尽，玉麈思对把。政恐触机锋，怒遭握拳打。

遥知和此诗，呵笔意闲暇。妙语斗清妍，正围红粉写。
蕊珠闲
赵彦端（宋代）

浦云融，梅风断，碧水无情轻度。有娇黄上林梢，向春欲舞。绿烟迷昼，浅寒欺暮。不胜小楼凝伫。

倦游处。故人相见易阻。花事从今堪数。片帆无恙，好在一篙新雨。醉袍宫锦，画罗金缕。莫教恨传幽句。
赠张伯常之郢见过因话荆楚故事仍贶佳什
曾巩（宋代）

一见心亲十载前，相望南北久茫然。
喜倾白发论文酒，重访清茫下濑船。
志大肯同悲抱璞，识高宁许笑求田。
已闚品藻传荆楚，更味阳春白雪篇。
次韵翰林周尧佐先生咏雪禁体 其四
童轩（明代）

风搅长空乱似麻，疏疏密密遍天涯。气清顿觉诗怀爽，寒破方知酒力加。

百亩田畴年可卜，孤舟蓑笠趣偏嘉。夜窗一片松梢堕，惊起巢林几点鸦。
挽故致政大夫诗 其二
赵鼎臣（宋代）

系忝宗盟重，交推父党尊。凄凉思往日，邂逅识朱轓。

华屋耆年逝，衡门稚子存。大岯山下路，愁句向谁论。
丘子服来访道间得古梅折以为赠刘叔通江文卿俱来各有佳句因各次韵为答三首 其三
朱熹（宋代）

西湖居士寻诗处，今堕软红车马尘。半树横枝空好在，祇应无地觅高人。
句
良人（唐代）

千点暮山三楚尽，一泓寒水九江斜。
水亭晚坐
杨冠卿（宋代）

烟波渺渺白鸥双，远树微红衬夕阳。坐久江风起蘋末，冯夷借我一襟凉。
菩萨蛮（十一之十一）
贺铸（宋代）

炉烟微度流苏帐。孤衾冷叠芙蓉浪。蟠蟀不离床。伴人愁夜长。

玉人飞阁上。见月还相望。相望莫相忘。应无未断肠。
永乐道中
徐侨（宋代）

夫物有奇观，而於天地间。
月中浮白水，雨后对青山。
云巘泉千尺，雪天梅一班。
有时逢此景，清兴颇相关。
城南夏望和王相国
李梦阳（明代）

散步郊南望，雏鸦款款飞。园林惟草色，时序巳絺衣。

试粉莲初腻，残香栋乍稀。亦思河朔饮，无柰赏心违。
听弹水仙操
戴亨（清代）

希音今绝响，古乐独安弦。浊俗谁同调，孤鸣忆水仙。

空江招白鹤，远峤迓成连。如共幽人语，灵槎舣日边。
过江东
严粲（宋代）

落花时节过江东，浓绿山头间小红。野店日长春寂寂，柳阴摇飏酒旗风。
车轩前添色牡丹一株开二十四枝成两绝呈诸公
邵雍（宋代）

牡丹一株开绝伦，二十四枝娇娥颦。
天下唯洛十分春，邵家独得七八分。
和阳秀才惠诗七绝
杜范（宋代）

区区敢计一身存，剥尽皮毛尚有根。
有客款门歌慷慨，清负为我濯尘褌。
北窗伊吾 其三
赵戣（宋代）

伊吾维吾，缉柳编蒲。爰席其珍，尺璧珊瑚。
杂咏一百首 其二十六 龚胜
刘克庄（宋代）

已设床临牖，何须绶著身。遂令移鼎贼，知愧饰巾人。
平原郡王南园诗二十一首 其十九 远尘
姜特立（宋代）

高亭迥出人寰表，须信仙凡路已分。世上俗尘那得到，如今步步是青云。
移居八角琉璃井 其二
杨梦符（清代）

不费多金早得邻，王言孙盛往来频。车犹可售能供客，釜不因人且讳贫。

深巷月来常半夜，晴檐花暖易成春。可知心计粗还未，卖饼歌时听最亲。
愈崇二子求偈归江南
释德洪（宋代）

人笑南台小，难安十八僧。日贫因日富，宜减不宜增。

忽去两禅衲，如分一室灯。床宽齐顶礼，睡快免相憎。
送道士张唯深
周必大（宋代）

出世须抛世俗文，休论何逊与阴铿。
但求仙伯三年艾，会向弥明顶上行。
偶得扫竹因培竹五字会仲威见过留与明叔同饭用此语成诗
赵蕃（宋代）

扫竹因培竹，畏人非避人。跫然闻响屐，莞尔正攲巾。

坐子竟日久，饭吾三韭贫。能来不嫌屡，梅底要深巡。
再献五章奉资一笑
李至（宋代）

劳公相比作相如，才即无余幸有余。
但愿遍观蓬阁史，何曾归著茂陵书。
已惭论蜀词章劣，仍恨游梁价望疏。
惟爱一琴犹颇似，卓文君又耻同居。
次滕倅夜登楼韵
萧立之（宋代）

湖边四面小云楼，城上三更漏鼓秋。月淡无痕诗共好，官清有味境能幽。

人间路绝蓬瀛近，木末天低宇宙浮。唤醒尘劳椀中茗，西风黄叶正飕飕。
昌书记画梅
李彭（宋代）

花柳春风纷衍，禅窗晚放横枝。虢国生憎粉黛，晚妆淡扫蛾眉。
君山望江七绝四首 其一
刘钰（清代）

天光连水水连天，潮落潮生不计年。试取仙筹一为数，几经沧海几桑田。
安园送春三首
项安世（宋代）

春归重到是何时，满劝教渠醉似泥。
长短亭前芳草满，醉中归去路应迷。
南豫州军士为王玄谟宗越语
佚名（隋代）

宁作五年徒，不逢王玄谟。玄谟犹尚可，宗越更杀我。
诗
陈琳（魏晋）

节运时气舒。秋风凉且清。
闲居心不娱。驾言从友生。
翱翔戏长流。逍遥登高城。
东望看畴野。回顾览园庭。
嘉木凋绿叶。芳草纤红荣。
骋哉日月逝。年命将西倾。
建功不及时。钟鼎何所铭。
收念还寝房。慷慨咏坟经。
庶几及君在。立德垂功名。
次韵谢胡子游学二首
方回（元代）

瞻紫阳山日仰高，此翁暮景亦云劳。
一爻变卦逢初遁，万古哀心寄续骚。
倬彼大贤犹蠖屈，矧予小技仅蝉号。
竹林书在吾能读，不厌千週更百遭。
拟古十三首 其六 涉江采芙蓉
洪适（宋代）

涉江采芙蓉，芳蕤荫幽沚。相思不相见，芬香欲谁遗。

秋容感人心，浪浪睫涵泪。不如膝上琴，哀音入君耳。
熊主簿示梅花十绝诗至梅花已过因观海棠辄次
刘克庄（宋代）

归骑何须抵死催，且拈落蕊藉苍苔。
平生酷喜坡长句，笔力今谁可夺胎。
题盖竹庙六绝
陈淳（宋代）

世人莫悟此端原，兆自心机闢阖间。
却向妖祠求证应，妖祠於我固何关。
奉和李相公早朝于中书候传点偶书所怀奉呈门下武相公中书郑相公
吕温（唐代）

禁门留骑吹，内省正衣冠。稍辨旂常色，尚闻钟漏残。

九天炉气煖，六月玉声寒。宿雾开霞观，晨光泛露盘。

致君期反朴，求友得如兰。政自同归理，言成共不刊。

准绳临百度，领袖映千官。卧鼓流沙静，飞航涨海安。

尽规詶主意，偕赋代交欢。雅韵人间满，多惭窃和难。
澄潭钓月
樊阜（明代）

寒潭皱碧流潦缩，霜娥飞落波心浴。兰桡中夜系空明，长线牵摇一团玉。

小鱼跳跃大鱼潜，桂花香冷莎纤纤。
失调名
某两地（宋代）

为爱金陵佳丽。乃分符来此。拥麾忽又向淮东，便咫尺、人千里。麾鼓一声催起。邦内人齐跪。江山有兴我重来，斟别酒、休辞泪。
秋日宿楚江西寺
赵湘（宋代）

沧浪生计任西东，人向萧园寄断蓬。
灯影半轩无梦寐，雨声长断在梧桐。
閒僧正笑吟髭白，故国那堪水树红。
志业未知谁念我，明朝江上苇花风。
正月十日夜大雷震
范成大（宋代）

人言有物司鼓，春到扬桴发声。
但要蛰虫启户，何须一许震惊？
学厅桃符
方蒙仲（宋代）

头胪如此可何官，习气居然简册间。
似有宿缘吾士友，差强人意此溪山。
青衿笑语非为冷，黄卷工夫可得闲。
珍重相期进明德，莫教具索有惭颜。
一碗泉
黄英（明代）

乐府曾闻沙似雪，长途又见雪铺沙。驱寒有术焚沙草，格物多铺验雪花。

旧砌石崩留古寺，晚炊烟起识人家。山中艳说长流水，板屋低平稻亩斜。
春光好
张元干（宋代）

疏雨洗，细风吹。淡黄时。不分小亭芳草绿，映檐低。

楼下十二层亭。日长影里莺啼。倚遍阑干看尽柳，忆腰肢。
炼药洲与郑君熙醉题石上
葛一龙（明代）

仙翁炼药处，荒草没为洲。
一点水心绿，客眠如白鸥。
今年太湖浅，添却几弓阔。
只恐麻姑来，愁与人烟接。
暮春久雨
谢薖（宋代）

季月何多雨，经旬不见山。云师工蔽塞，羲驭久间关。

水已泽中满，寒应天际还。坏墙忧盗入，只益鬓毛斑。
赠李兕彦威秀才
苏轼（宋代）

魏王大瓢实五石，种成濩落将安适。
可怜公子持十牛，海上三年竟何得。
先生少负不羁才，从军数到单于台。
天山直欲三箭取，白衣将军何人哉。
夜逢怪石曾饮羽，戏中戟枝何足数。
誓将马革裹尸还，肯学班超苦儿女。
封侯卫霍知几许，老矣先生困羇旅。
酒酣聊复说平生，结袜犹堪一再鼓。
弃书捐剑学万人，纨裤儒冠皆误身。
穷途政似不龟手，与世羞为西子颦。
如今惟有谈天口，云梦胸中吞八九。
世间万事寄黄粱，且与先生说乌有。
钱塘潮图
胡仲弓（宋代）

吴缣半幅浪如堆，开卷晴窗殷地雷。
一见野人心自爽，中秋曾看夜潮来。
杂兴 其一
韩淲（宋代）

清风穆然至，林影何其明。不知春已夏，池荷亦敷荣。

展簟理竹榻，幽梦时自醒。起行散腰脚，气适无留情。
送君则林倅南还辛酉登科今为京尹主文
宋褧（元代）

经笥便便玉价高，帝城十载屡游遨。月中前度攀丹桂，天上今年种碧桃。

燕市风尘情浩浩，吴帆烟水兴滔滔。仙舟幸有金华客，共与哦诗饮浊醪。
清平乐 其五 示知命
黄庭坚（宋代）

乍晴秋好。黄菊敧乌帽。不见清谈人绝倒。更忆添丁小小。

蜀娘漫点花酥。酒槽空滴真珠。兄弟四人别住，他年同插茱萸。
咏水中楼影诗
王台卿（南北朝）

飘飘似云度，亭亭如盖浮。熟看波不动，还是映高楼。
别菊花 其一
乌竹芳（清代）

久滞兰城厌海滨，阴云不见日华新。为因种菊情偏恋，冒雨初开送主人。
乐府杂曲。鼓吹曲辞。雉子班
李白（唐代）

辟邪伎作鼓吹惊，雉子班之奏曲成，喔咿振迅欲飞鸣。

扇锦翼，曲风生，双雌同饮啄，趫悍谁能争。

乍向草中耿介死，不求黄金笼下生。

天地至广大，何惜遂物情。善卷让天子，务光亦逃名。

所贵旷士怀，朗然合太清。
金陵杂兴二百首
苏泂（宋代）

艳杏夭桃日夜忙，雨馀啼损不成妆。
元戎和气春风似，又引笙歌看海棠。
东宫寿诗
范成大（宋代）

甲观秋弥月，前星蚤丽天。
君亲重庆日，家国中兴年。
英武神机远，温文德宇全。
攡章森曲则，会道极高坚。
俭宝躬安履，仁端性自然。
渊溃澄有量，海润浃无边。
五学临函丈，三朝拱邃延。
颂声敷政久，喜色问安还。
铜律谐初度，桑弧绝旧传。
菊催重九近，梅占小春先。
戏彩猗猗殿，宣杯玳瑁筵。
青宫千亿寿，长对两宫前。
送端上人游天台
施肩吾（唐代）

师今欲向天台去，来说天台意最真。溪过石桥为险处，

路逢毛褐是真人。云边望字钟声远，雪里寻僧脚迹新。

只可且论经夏别，莫教琪树两回春。
胡儿吹笛
王恭（明代）

雪净阴山片月孤，数声羌笛起单于。
不堪吹作《梅花》调，少多中原客在胡。
在伯用巴字韵垂示次韵以报
赵蕃（宋代）

我诗音节变巫巴，君向风流守故家。
剥啄未嫌惊梦蝶，吟哦惟恐到昏鸦。
沅湘自昔皆因适，蛮左于今况杂华。
岂不怀归归未遂，水痕还落岸头沙。
题金太仆本清竹
程敏政（明代）

往年曾识太瘦生，风神如鹤诗有声。高情雅澹惟爱竹，挥染不有东吴卿。

一竿两竿已清洒，凤尾萧萧翠堪把。秋空弄影纵复横，宛坐山窗月明下。

眼中何得千琅玕，怪石齿齿扬飞澜。人间六月无寸暑，细看令我霜毛寒。

忆在江南白沙渚，十亩新篁舞烟雨。腰镰斸笋荐松醪，不惜年年自宾主。

马蹄再触京华尘，梦魂长绕苍庭筠。偶窥墨本犹昨日，满耳清风怀故人。

谪仙之孙好图史，风节棱棱重金紫。公馀相对欲忘餐，为说坚贞似君子。

朔气来时嘘冻云，千花万卉无馀芬。凭谁可结岁寒友，雪后青青惟此君。
十八坊诗 兴儒
王十朋（宋代）

刀笠烧畬俗，舟航撇旋乡。五经谁教子，儒术破天荒。
水调歌头（次韵高才卿恭叔见贻生日因以为寿）
魏了翁（宋代）

桃李眩春昼，松柏傲霜时。春妍不必皆是，晚秀未为非。画斧河不瘴雾，叱驭关前险阻，马竭复人疲。胡不效侪等，趣取好官为。

居之安，于胥乐，咏而归。毡裘鴂舌成市，书史俨相围。月淡秋亭烽影，日静春斋铃索，未听杜鹃啼。美酒无深巷，莫道不吾知。
十画四言
孔平仲（宋代）

亨倅沉俗，泥虬卧虹。星君促面，省座班封。修治克茂，果有昌宗。

耻于便倖，宜效孤忠。
与晁激仲夜话
叶梦得（宋代）

外家文采到诸郎，凛凛词锋未可当。伴我何辞共戎马，怜君聊欲濯糟浆。

残年落寞风尘际，永夜从容银烛光。祇恐扁舟吾欲去，病慵无意薄淮阳。
六月寄镇江马侍郎大同
项安世（宋代）

十四年前楚水傍，碧油幢下拜辉光。
鲋鱼踟躇遵行潦，龙马腾凌出大荒。
珥笔南宫扶日月，横戈北府控升扬。
冷宫只有酸寒分，又把藜灯照蘖黄。
丘舜臣遣人还乡托以家书时六月望因走笔寄主学胡君及士招学正诸同舍
汪梦斗（宋代）

梦亦何曾渡白沟，今朝却作等閒游。横云鹤倦性犹野，嘶雨蝉哀信已秋。

此事欲知诗尽有，西园才说肺先浮。归途亦及中秋月，乘兴同登何处楼。
小子只自夜来风气又作腫连颐颔热发心脾无以
李至（宋代）

忽厌菱花太皎如，黳髯新白十茎余。
主恩空在丹心感，动籍终无一字书。
出塞鼓旗犹转战，近胡桑柘颇稀疏。
何因别奋陈汤策，北逐天骄瀚海居。
元夕 其二
吕希纯（宋代）

何处元宵好，双林宴坐僧。戒圆三五夜，心耀百千灯。

茅舍门常掩，绳床几谩凭。世间娱乐事，一念不曾兴。
满江红（送魏鹤山都督）
吴泳（宋代）

白鹤山人，被推作、诸军都督。对朔雪边云，上马龙光酉农郁。戊朔营西连太白，甲丁旗尾扪箕宿。倚梅花、听得凯歌声，横吹曲。

船易漏，袽难沃。柯易烂，棋难复。阅勋名好样，只推吾蜀。风撼藕塘猩鬼泣，月吞采石鲸鲵戮。管明年、缚取敌人回，持钧轴。
早秋夜作
韦庄（唐代）

翠簟初清暑半销，撇帘松韵送轻飙。莎庭露永琴书润，

山郭月明砧杵遥。傍砌绿苔鸣蟋蟀，绕檐红树织蟏蛸。

不须更作悲秋赋，王粲辞家鬓已凋。
西土谣
佚名（魏晋）

手莫头。图凉州。
四月上澣日同寮约游西湖十绝
张镃（宋代）

夹堤全少露桃红，独许垂杨翠拂空。
千古苏仙几曾死，骑鲸时或下亭中。
州宅杂咏 静晖楼
王十朋（宋代）

占得高明地，长闻燕寝香。江流匹练白，竹日万金黄。
咏胡妇
聂守真（宋代）

双柳垂鬟别样梳，醉来马上倩人扶。
江南有眼何曾见，争卷珠帘看固姑。
庚午冬至夜
郑刚中（宋代）

旋寻村酒不须浓，饮少愁多酒易供。
灯下一身家万里，今年恰好是三冬。
题赵平叔豹隐堂
石延年（宋代）

熊非清渭逢何暮，龙卧南阳去不还。
年少官游今郡守，蔚然惟在立谈间。
颂古十一首
释普济（宋代）

一片爷爷古化基，又逢寒食拜标时。
满前骨肉俱承荫，一个无聊乞养儿。
早至盱城
谭尚忠（清代）

秋风瀑布吼飞泉，高下归帆趁早天。望断浔阳飞不到，北风偏入下江船。
玉漏迟 武陵寓舍与介皇兄
曹溶（明代）

天与深情，楼头花萼，晴烟最是氤氲。葛巾拖杖，同采峡山云。

忽复移船入市，三通鼓、军帐惊闻。乡关近，蒪鲈佳趣，小隐幸曾分。

建安无俗调，名香宝鸭，竟夕须薰。挹芙蕖清露，五色成纹。

诮我金元弱藻，握兰荃、濡手辛勤。怀遗事，驱车洛水，徐出宓妃裙。
光福寺与夷叔围棋夷叔属赋诗纪之
陈曾寿（清代）

鬓底湖光万顷浮，极天帆影落茶瓯。半床花雨同僧夏，一磴松茶对弈秋。

逃世何心还逐鹿，忘机吾意羡飘鸥。浮山说法欧公喜，国手应知逊一筹。
秋宵宴别卢侍御
朱庆馀（唐代）

风亭弦管绝，玉漏一声新。绿茗香醒酒，寒灯静照人。

清班无意恋，素业本来贫。明发青山道，谁逢去马尘。
病告作寄武平湖内翰
宋祁（宋代）

病拥绨袍雪领垂，当关重叠报晨晖。
夷吾畏事将成吃，蘧瑗增年转悟非。
宦路风波频岁剧，故山薇蕨每春肥。
馀生正似风前鹢，惭负阳秋说退飞。
和千家诗六十首 其二十一 再游玄都观
李江（明代）

大袖婆娑拂点苔，玄都观里眼重开。道人已远休相笑，何事花边又再来。
送萧户曹出守宁国 其二
区大相（明代）

襜帷寒散九河冰，南去云山郭里登。江郡风流新守出，帝城佳气旧都凝。

桃花潭水流春谷，鱼浦人家接宛陵。此地从来属良牧，料君应有玺书徵。
虎丘
毛珝（宋代）

阿鸿血染吴苔碧，气彻重泉埋不得。千年至宝复归天，颠倒海中飞霹雳。

至今荒怪列虞初，罅石千寻骇游客。寺边别庙是何神，月黑伽蓝问周易。
投曾原伯运使二首 其一
赵蕃（宋代）

一自嘉禾见，于今岁几多。飞腾公可那，流落我如何。

旧说金能点，今成镜失磨。未甘终痼疾，还复向医和。
文江八景 其八 桐江夜月
邹元标（明代）

桐江江上水悠悠，一派青山天际浮。最是无情深夜月，相看不尽古今愁。
丙戍正月部兵赴南宁道中杂韵 其二
符锡（明代）

长洲三十里，烟火接戎炉。怅望蜂虿穴，何年尽扫除。
宋史·师弃疾列传
脱脱等 撰（元代）

师弃疾，字幼安，齐之历城人。少师蔡伯坚，与党怀英同学，号“师党”。始筮仕，决以蓍，怀英遇《坎》，因留事金，弃疾得《离》，遂决意南归。澜金主亮死，中原豪杰并起。耿京聚兵山东，称天平节度使，节制山东、河北忠义军马，弃疾为掌书记，即劝京决策南向。僧义端者，喜谈兵，弃疾间与之游。及在京军中，义端亦聚众千余，说下之，使隶京。义端一夕窃印以逃，京大怒，欲杀弃疾。弃疾曰：“丐我三日期，不获，就死未晚。”揣僧必以虚实奔告金帅，急追获之。义端曰：“我识君真相，乃青兕也，力能杀人，幸勿杀我。”弃疾斩其首归报，京益壮之。

弃疾绍兴三十二年，京令弃疾奉表归宋，高宗劳师建康，召见，嘉纳之，授承务郎、天平节度掌书记，并以节使印告召京。会张安国、邵进已杀京降金，弃疾还至海州，与众谋曰：“我缘主帅来归朝，不期事变，何以复命？”乃约统制王世隆及忠义人马全福等径趋金营，安国方与金将酣饮，即众中缚之以归，金将追之不及。献俘行在，斩安国于市。仍授前官，改差江阴佥判。弃疾时年二十三。

孝乾道四年，通判建康府。六年，孝宗召对延和殿。时虞允文当国，帝锐意恢复，弃疾因论南北形势及三国、晋、汉人才，持论劲直，不为迎合。作《九议》并《应问》三篇、《美芹十论》献于朝，言逆顺之理，消长之势，技之长短，地之要害，甚备。以讲和方定，议不行。迁司农寺主簿，出知滁州。州罹兵烬，井邑凋残，弃疾宽征薄赋，招流散，教民兵，议屯田，乃创奠枕楼、繁雄馆。辟江东安抚司参议官。留守叶衡雅重之，衡入相，力荐弃疾慷慨有大略。召见，迁仓部郎官、提点江西刑狱。平剧盗赖文政有功，加秘阁修撰。调京西转运判官，差知江陵府兼湖北安抚。
次韵旷翁四时村居乐
艾性夫（元代）

欲晴欲雨天溟蒙，林塘淡荡摇春风。
游丝落絮斗飞舞，野花芳草争青红。
南园北园桑柘绿，村前村后啼布谷。
蚕姑把叶祝丝多，田翁拜社祈年熟。
湖头别墅三首 其一
贯休（唐代）

梨栗鸟啾啾，高歌若自由。人谁知此意，旧业在湖头。

饥鼠掀菱壳，新蝉避栗皱。不知江海上，戈甲几时休。
工侍国史李丈奉御香祷雪上竺前一夕雪瑞已应
程公许（宋代）

夜窗细跋烛花红，窗外那知雪随空。
危坐不知眠较煖，纸衾休要水沉烘。
南乡子　　新浴 春衣
吴伟业（清代）

玉尺剪裁工。斗色衣衫巧样缝。深浅配来纤手绽，重重。

蒲紫蒲青雅澹中。

斜领叩金虫。透肉生香宝袜松。茜袖半垂鸦袜浅，从容。

百折罗裙细细风。
闻惠休师将浮海如吴省宝觉禅师
郭祥正（宋代）

去兴已翩翩，轻包赴海船。雾收山翠湿，月出浪华鲜。

鼓动看风力，浮沈信佛缘。何时达钟阜，重省宝公禅。
登毗卢阁 其二
田雯（清代）

千寻佛火出层云，面对西山正夕曛。老树风悬雕鹗宅，荒原草长骆驼群。

秋生沙碛寒应早，水下天津势渐分。侧耳秋城闻战鼓，登坛重起旧将军。
雪夜古比部携酒雷比部同过
欧大任（明代）

蓟门积雪九衢光，犹得相随酒榼狂。紫禁地分文学掾，白云天远尚书郎。

骊驹不用催官骑，鸾鹤偏能恋帝乡。此夜王猷好乘兴，他年无忆剡溪长。
望江南·春睡起
金德淑（宋代）

春睡起，积雪满燕山。万里长城横玉带，六街灯火已阑珊，人立蓟楼间。
空懊恼，独客此时还。辔压马头金错落？鞍笼驼背锦斓班，肠断唱阳关。
神宫监四首
虞淳熙（明代）

奉帚陵园洗白絺，若为露下倍伤神。
秦宫耐可花前死，忍向秋风哭圣人。
香烟遥接白云平，原上金灯夜夜明。
山鬼萝衣挽秋驾，青冥有路不教行。
黄花镇外拥胡兵，万马驱来山几层。
难去宫中报天子，朝朝只是拜长陵。¤
少年行
章孝标（唐代）

平明小猎出中军，异国名香满袖薰。画榼倒悬鹦鹉嘴，

花衫对舞凤凰文。手抬白马嘶春雪，臂竦青骹入暮云。

落日胡姬楼上饮，风吹箫管满楼闻。
抱琴美人图
徐渭（明代）

身去盻犹转，抱琴何处来。定知清夜里，去听长卿回。

细细腰宜舞，轻轻步懒催。睡浓妆略淡，性慧相多猜。

眉下波含柳，颅心风落梅。对人莲欲语，袖手藕藏荄。

浣水倾吴国，为云到楚台。带飞修曳缟，佩响细衡瑰。

绿帐愁单掩，朱唇似善诙。冰弦写离怨，洞閤远諠豗。

晓户玲珑启，春花次第开。相将折芍药，掩映过莓苔。

蜀国倡娇薛，河中色妙崔。试将同伫立，正惬两徘徊。

宫髻发一尺，明珠环两枚。自然宜淡扫，故不画烟煤。

或荐珊瑚枕，如倾玳瑁杯。息芳将近近，粉腻愈皑皑。

按曲回成雪，徵车响轶雷。翟衣真帝也，荇菜合悠哉。

箜篌传丽玉，琵琶伏善才。何如鼓流水，真若溯沿洄。

别鹤引如弄，求凰调转哀。有人于座上，奈尔隔屏隈。

采药人闻阮，游仙者姓裴。不言偶襄汉，定说见天台。

巧笑金难买，多香玉借胎。绣穿新样领，绶结古文罍。

皎似珠游浦，清如露滴槐。采花棚上竹，斗草砌隅台。

约伴携双手，怀人在两腮。鸳鸯何处觅，鹦鹉有时挼。

增减俱难中，短长元自该。赵妃宅里妹，宋玉里中魁。

宛尔凝如望，嫣然乍可偎。临波即帝子，食肉亦蓬莱。

懊恼思金谷，阑干哭马嵬。流波与流态，令稿复令灰。

绝代诚难得，瑰姿理莫推。如斯落鱼雁，母乃梦蛇虺。

侠客气何壮，佳人弃若隤。将来换骏马，期在得高騋。

艳冶非不爱，纵横良有材。从他形袅袅，不恋志恢恢。

凑两难为粲，为屏并作傀。麝香新热饼，兽鼎旧安能。

兹画何人染，钱塘漆子裁。拂暾惊卧榻，助腕汲新醅。

持过西陵下，因啼苏小堆。青松帷下鸟，红颊巳成煨。

潮长日初仄，春深草渐莓。山家时嗾犬，捕雉又张䍙。

上下凫鸥没，擎拳翡翠毸。物华迅流转，颜色总尘埃。

处女元吾守，明时肯自媒。有时求柱桷，不信舍徂徕。

忌嫉生宫阃，刍梁饱驽胎。秪闻饥婉恋，不见斥虺尵。

戏论摛多韵，谈虚遍九垓。性空色不著，养致体逾颓。

既巳成图画，其何忍剥摧。屏图装巳匝，花月任为灾。

书舍潇潇影，奇花一一栽。对卿长比并，顾彼独浇培。

风飒罗帷里，虫鸣玉砌陔。此时汉武见，又道李魂回。
丁酉正月二日东郊故事
范成大（宋代）

椒盘宿酒未全醒，扰扰金鞍逐画軿。
麦雨一犁随处绿，柳烟千缕几时青？
客愁旧岁连新岁，归路长亭间短亭。
万里松揪双泪堕，风前安得讳飘零？
仓台准朝旨牒县礼请讲行荒政以疾弗果出
钱时（宋代）

溪山闲袖经纶手，畎亩能忘康济心。
霈泽自天难出位，空惭有问到云林。
龚良臣知状二首 其二
周孚（宋代）

昔时邺下刘公干，今日周南太史公。两鬓似霜须似戟，不应孤负北窗风。
祠山
王十朋（宋代）

秋风吹客过祠山，水出平原碍往还。呼吸雨旸神有力，扫除云雾见天颜。
送葛双石兵宪转江西大参
杨巍（明代）

旌旗遥指豫章城，楚水吴山几日程。塞上勋名堪勒石，客中离别若为情。

路经匡阜双螺碧，舟入浔阳一镜平。见说东南民力尽，应将抚字慰苍生。
小金山话别 其二
伦以训（明代）

登临兴不极，穗石此阳关。鹫岭云孤起，龙宫水四环。

潮生南浦月，烟带隔江山。迢递风帆急，暮钟僧倚栏。
元少保生日 其一
朱长文（宋代）

孟夏尧蓂六叶残，来从仙府瑞人寰。几年彩凤池中浴，此日神人叶上闲。

七老相欢非将相，二疏高宴欠湖山。羡公退自台衡地，长在烟霞缥缈间。
蝶恋花（登楼晚望，闻歌声清婉而作此）
赵长卿（宋代）

闲上西楼供远望。一曲新声，巧媚谁家唱。独倚危栏听半饷。长江快泻澄无浪。

清泪恰同春水涨。拭尽重流，触事如何向。不觉黄昏灯已上。旧愁还是新愁样。
莹中南归至衡阳作六首寄之 其四
释德洪（宋代）

争道头陀再应缘，那知南亩不陈鲜。君看提起超情句，马得幡竿尾指天。
有怀（二首）
周文（先秦）

醉罢见明月，照我还照君。
如何君不见，只见天边云。
和李文思早秋五首 其一
邵雍（宋代）

一雨洗觚棱，三川气象清。林风传颢气，木叶送商声。

忽忽莲生的，看看菊吐英。太平时里老，何以报虚生。
郡中即事三首（一作《寄裴校书》）
羊士谔（唐代）

登临何事见琼枝，白露黄花自绕篱。

惟有楼中好山色，稻畦残水入秋池。
游龟峰
王洋（宋代）

下彻灵根上太虚，斑分碧落照尘区。
要知一览峰境，不用重看雁荡图。
别皇甫五
王昌龄（唐代）

溆浦潭阳隔楚山，离尊不用起愁颜。

明祠灵响期昭应，天泽俱从此路还。
阅军池河度清流关
黎民表（明代）

赤符曾破敌，紫气复临关。千古兴亡地，中原指顾间。

浮云随马策，落日照刀环。远愧轻裘者，铭功上岘山。
失调名
佚名（宋代）

帘卷画堂人寂静。
次韵酬郎祖德
沈辽（宋代）

老去法光不足惊，婴寻世事或能精。眼花头白终无用，卧看纱窗晓日明。
过岭
许亦崧（清代）

过岭忽开朗，山行不见人。落花含宿雨，流水送残春。

路曲有千折，寺孤无四邻。停舆方小憩，已觉隔红尘。
简刘君秉
李之仪（宋代）

刘郎本是风尘外，画舸新从越上来。闻说露芽如爪活，更多溪楮截肪开。

雪消鼎面声频涌，鹅转池心首屡回。洗涤睡魔临二景，敢辞瓦砾换琼瑰。
赠吴草裘
白玉蟾（宋代）

闻道青城有老吴，话头入耳十年余。
偶同婺女无忧客，来到天台撞见渠。
身上衣衫惟布素，口中谈吐尽丹书。
想君已是千余岁，谁道神仙仙上无。
初夏与王宋二同寅夜坐用杜韵 其二
白圻（明代）

明月照尊酒，凉风拂树头。醉馀山简兴，吟破杜陵愁。

警柝通宵急，疏星带水浮。林塘危坐久，景物似新秋。
幺凤还 其三
屈大均（明代）

三寸罗浮凤，仙灵一化身。细微丹穴族，娇小绿衣人。

昔在梅花国，今为绣阁珍。复归纤手上，香稻使情新。
夏日雨后过陈园
包节（明代）

选胜遵郊郭，冲泥试杖藜。
溪承新瀑水，山渡欲晴霓。
看竹人先至，穿花鸟自迷。
笑予来几度，才识小亭西。
示姚燮
黄安涛（清代）

月共故人来，柴门向晚开。呼僮先下榻，携手重登台。

记否吹箫夜，依然入画梅。经年话相忆，冷拨地炉灰。
浣溪沙
路遴（清代）

日薄园林乳燕忙，拍堤流水绿垂杨。一丝丝似个情长。

卷幔放将香入户，倚栏看到月侵廊。春来恁事费思量。
玛瑙杯歌
钱起（唐代）

瑶溪碧岸生奇宝，剖质披心出文藻。
良工雕饰明且鲜，得成珍器入芳筵。
含华炳丽金尊侧，翠斝琼觞忽无色。
繁弦急管催献酬，倏若飞空生羽翼。
湛湛兰英照豹斑，满堂词客尽朱颜。
花光来去传香袖，霞影高低傍玉山。
王孙彩笔题新咏，碎锦连珠复辉映。
世情贵耳不贵奇，谩说海底珊瑚枝。
宁及琢磨当妙用，燕歌楚舞长相随。
和梅圣俞元夕登东楼
欧阳修（宋代）

游豫恩同万国懽，新年佳节候初还。
华灯烁烁春风里，黄伞亭亭瑞雾间。
可爱清光澄夜色，遥知喜气动天颜。
自怜曾预称觞列，独宿冰厅梦帝关。
山中乐二首
邓渼（明代）

隐几虚堂樾荫移，家人喜愠不令窥。
寻常甘脆支旬日，单复衣裳逐四时。
比舍读书儿窃听，中园载酒妇常随。
人生行乐空何待，五十头颅足可知。¤
挂金索·有中无
佚名（宋代）

有中无。无中更有些儿做。有无中、里面搜取。无内藏真，有内却如无。有无双忘，还同太虚。
午阴坐清足轩
董嗣杲（宋代）

云过秋天乱擘絮，风透秋窗遗剪刀。
客衣难禁如此候，离家失侣徒呼号。
肌骨癯然病易入，况复加以思虑劳。
行来行往失神隽，蛰此何殊悬壁猱。
莎底促织声更苦，唧唧唧唧声转高。
阑槛谩尔寄清足，石阶半落埋蓬蒿。
无人洗竹起荒翳，脆竿蠹叶缠薜荔。
繁阴不密绝午梦，安得清风袭襟袂。
摧残其来亦已久，心欲扶植茫无计。
钩帘痴坐空搔首，直睨秋云割新霁。
云卷云舒天自空，风生风止窗且闭。
未暇冥搜清足吟，邻园老鹤传孤唳。
扃秀亭 其二
沈大椿（宋代）

倦飞山鸟未能还，心在孤云叠嶂间。大水雄山须远适，好风佳嶂自幽閒。

非关谢傅当年事，何似周郎旧日山。安得此心成独往，白鸥盟约在江湾。
和景彝诮扶出者
王珪（宋代）

天子重论秀，待之以公卿。
志士抱奇节，犹或场屋轻。
学能苦自琢，诗书腹纵横。
胡为怀袖间，挟册角群生。
诃卒闚其旁，执衣来叩楹。
狂狙就新缚，跳突哀且鸣。
岂不念寒孤，顾有素令明。
利禄非可苟，辱甚舍拂烹。
某近辱诸公光和前篇鄙思未已复自次元韵奉呈
强至（宋代）

才落先明牖，无多未压檐。
得时虽较浅，着物始知严。
报岁三登速，裁花六出尖。
贺祥开万物，却疠喜千阎。
腹馁禽刚喙，螯僵蟹怕箝。
地成银色界，门尽水晶帘。
燕席凝杯蚁，书帏冰砚蟾。
天形四垂接，曙色十分添。
海讶龙飞沫，盘疑虎刻盐。
阴阳惊腊早，气象假风兼。
嚼爽肠忘渴，吟寒口懒占。
学轻频舞袖，御冷盛张幨。
谢媛资佳咏，袁生苦密潜。
自缘人意别，一爱一憎嫌。
淮民谣
尤袤（宋代）

东府买舟船，西府买器械。
问侬欲何为，团结山水寨。
寨长过我庐，意气甚雄粗。
青衫两承局，暮夜连勾呼。
勾呼且未已，椎剥到鸡豕。
供应稍不如，向前受笞箠。
驱东复驱西，弃却锄与犁。
无钱买刀剑，典尽浑家衣。
去年江南荒，趁熟过江北。
江北不可往，江南归未得。
父母生我时，教我学耕桑。
不识官府严，安能事戎行。
执枪不解刺，执弓不能射。
团结我何为，徒劳定无益。
流离重流离，忍冻复忍饥。
谁谓天地宽，一身无所依。
淮南丧乱后，安集亦未久。
死者积如麻，生者能几口。
荒村日西斜，破屋两三家。
抚摩力不足，将奈此扰何。
竹窝
吴镇（元代）

阿香怒鞭箨龙尾，班鳞蚀去痕未洗。天风吹作万琅玕，翠压修未收不起。

未深有客栖寒烟，玉版已悟禅中禅。人间赤日迥不到，著我六月秋泠然。

青云欲飞霖雨急，佩环声里双蛾泣。玉箫惊起老龙眠，夜染潇湘半江碧。
游长安诸寺联句。翊善坊保寿寺。光天帧赞联句
段成式（唐代）

观音化身，厥形孔怪。胣脑淫厉，众魔膜拜。 ——张希复

指梦鸿纷，榜列区界。其事明张，何不可解。 ——段成式

阎阿德川，大士先天。众象参罗，福源田田。 ——郑符

百亿花发，百千灯然。胶如络绎，浩汗连绵。 ——张希复

焰摩界戚，洛迦苦霁。正念皈依，众青如彗。 ——段成式

戾宰可汰，痴膜可蜕。稽首如空，睟容若睇。 ——张希复

阐提墨师，睹而面之。寸念不生，未遇乎而。 ——段成式
句
鲁少师（宋代）

吴头楚尾祗咫尺，斗盛牛明直古今。
寄司马山人十二韵
杜甫（唐代）

关内昔分袂，天边今转蓬。驱驰不可说，谈笑偶然同。

道术曾留不，先生早击蒙。家家迎蓟子，处处识壶公。

长啸峨嵋北，潜行玉垒东。有时骑猛虎，虚室使仙童。

发少何劳白，颜衰肯更红。望云悲轗轲，毕景羡冲融。

丧乱形仍役，凄凉信不通。悬旌要路口，倚剑短亭中。

永作殊方客，残生一老翁。相哀骨可换，亦遣驭清风。
次韵致远木人洲二首
王安石（宋代）

杌尔何年客此洲，飘流谁弃止谁收。
无心使口肝使目，有干作身根作头。
暴露神灵难寄托，祷祠村落几依投。
纷纷翦纸真虚负，立槁安知富可求。
竹林
杨万里（宋代）

珍重人家爱竹林，织篱辛苦护寒青。
那知竹性元薄相，须要穿来篱外生。
灵宝道中口占
王敬铭（清代）

游子身尝境，衰亲心历时。家书不敢说，白发已如丝。
记梦
陈之纲（清代）

胡为在深谷，朝旭开新晴。苍崖荫松柏，浮翠滴空明。

道人四五荫，羽衣翩跹轻。一人化为鹤，导余前溪行。

惝恍入古寺，寺古忘其名。中有庞眉翁，聚石谈无生。

听之久伫立，语陂理却平。飒然长风鸣，幽鸟时一惊。

山溜何泠泠，兼之清磬声。
观社
杨万里（宋代）

作社朝祠有足观，山农祈福更迎年。
忽然箫鼓来何处，走杀儿童最可怜。
虎面豹头时自顾，野讴市舞各争妍。
王侯将相饶尊贵，不慱渠侬一饷癫。
村居卧病三首 其一
白居易（唐代）

戚戚抱羸病，悠悠度朝暮。夏木才结阴，秋兰已含露。

前日巢中卵，化作雏飞去。昨日穴中虫，蜕为蝉上树。

四时未尝歇，一物不暂住。唯有病客心，沈然独如故。
送胡康侯使湖南
杨时（宋代）

北溟有潜鳞，其广数千里。
扬鬐厉东海，泛泛等蜉蚁。
百川竞奔厉，漫不见涯涘。
寄之天地间，大泽礨空耳。
胡侯荆山资，妙质久砻砥。
飞声动旒冕，持节照湘水。
功名与时会，事道从此始。
骅骝驾驾车，夷路道九轨。
朝燕暮腾越，快意未为喜。
圣门学须强，一篑亏可耻。
扩之天地宽，于道乃云迩。
为士贵弘毅，无忘味斯旨。
送郑严州四首
陈鉴之（宋代）

父老迎使君，舟楫桐江波。
那知使君心，一片烟雨蓑。
杖藜对客星，清风双嵯峨。
沙鸥公故人，应为小婆娑。
至政王侍郎挽歌二首
司马光（宋代）

振鹭辞灵沼，冥鸿翔太虚。
清朝解鸣玉，旧里挂安车。
诗酒江山胜，园林俸禄余。
所忠今不往，谁奏茂陵书。
榕城小妓奇奇歌
吴兆（明代）

奇奇十二发垂肩，婉伸膝上谁不怜。
鸦头髻样望如坠，杏子衫新红欲然。
市门半面窥人惯，门前潮水东西漫。
阿爷欢喜阿娘娇，东家妒杀西家羡。
六月南气荔子红，斜柯轻立踏如风。
八月西风龙眼低，今年攀折与枝齐。
年纪虽小齿清历，汉语吴歌声的的。
刘家碧玉未须论，越客明珠应不惜。
借问春来几树花，双抛桥畔是儿家。
澹岩
臧辛伯（宋代）

元柳搜奇几许年，晚因山谷得诗传。
眼看崒嵂疑无路，步入空明却有天。
溜乳垂崖飞夏雨，刺藤穿壁锁朝烟。
聘君一去岩千古，望断飞鸿夕照边。
春残
唐彦谦（唐代）

景为春时短，愁随别夜长。
暂棋宁号隐，轻醉不成乡。
风雨曾通夕，莓苔有众芳。
落花如便去，楼上即河梁。
赠石先生
陈师道（宋代）

多方作计老如期，百疾交攻遽得衰。
晚有胜缘逢异士，生须快得阙前知。
迫人鬓颔纷纷白，临事回迂种种迟。
分我刀圭容不死，他年鹤驭得追随。
杨日新用所赋月壶韵作诗见寄依韵复之 其二
程洵（宋代）

观心要与月同明，觅句应须水样清。老去不妨文豹隐，郎君已见角犀盈。
二月十三大雪
释居简（宋代）

娄庆嘉平白，中春入眼疏。玄冥疑倒置，古史岂忘书。

冻抑花慵笑，颦嗟柳不舒。物稀端是瑞，瑞应不宜虚。
秋思
陆游（宋代）

烈日炎天欲不禁，喜逢秋色到园林。
云阴映日初萧瑟，露气侵帘已峭深。
衰发凋零随槁叶，苦吟凄断杂疏碪。
鴈来不得中原信，抚剑何人识壮心！
蓦山溪·竹篱茆舍
佚名（宋代）

竹篱茆舍，底是藏春处。玉蓓锁檀心，带黄昏、轻烟细雨。神清骨莹，端似雪堂仙，临岁晚，傲寒威，寂寞江村住。琼林阆苑，有信终归去。冷暖笑凡情，辨南枝、北枝几许。灵芳绝艳，知肯为谁容，东阁里，西湖畔，总与花为主。
郦道元引橘洲谚
佚名（隋代）

昭潭无底橘洲浮。
苕溪道中
徐焕谟（清代）

云拥峰峦水涨堤，菰城南去绿杨齐。扁舟系缆日初堕，坐听深林懊恼啼。
开窗
苏辙（宋代）

绿竹琅玕色，红葵旌节花。
开窗风细细，窥户月斜斜。
活计无多子，文章自一家。
一床方病卧，随意上三车。
寄陈用晦四首
陈造（宋代）

昭代儒者尊，青云坦修涂。
即今子陈子，尚歌于蒍于。
满岁不自保，尔俗苦好诬。
向来抚字工，督课有不如。
秦宫保封丘祠次王侍御二首 其二
尹台（明代）

风捲长河水作潮，尚思虎䩨飒金镳。艰危不假夷门节，汴洛真瞻马柱标。

张相功名称益久，韩侯惠爱颂邳遥。观风赖有巡方使，为采覃怀白屋谣。
法华寺西亭夜饮
柳宗元（唐代）

祇树夕阳亭，共倾三昧酒。
雾暗水连阶，月明花覆牖。
莫厌樽前醉，相看未白首。
有所恨二章
欧阳詹（唐代）

相思君子，吁嗟万里。亦既至止，曷不觏止。本不信巫，

谓巫言是履。在门五日，如待之死。有所恨兮。

相思遗衣，为忆以贻。亦既受止，曷不保持。本不欺友，

谓友情是违。隔生之赠，造次亡之。有所恨兮。
石城望雪
定志（清代）

回看处处白云生，下有孤篷打桨行。前路何人长啸去，鸭头江水冻无声。
题心泉所赠李白像
丘葵（宋代）

太白仙人紫绮裘，千年遗像尚风流。
狂来踏月共吟咏，醉后呼天与唱酬。
唐室已无一捧土，浔阳今见几回秋。
后身定是青霞老，何日分骑鲸背游。
汉炳丹山晚进知学以来尝於文字中敬识先生矣
樊汉炳（宋代）

此山胜处非人境，长有烟云拨不开。
信是天公悭绝胜，晴曦端为使君来。
临江仙 秋兴
王凤娴（明代）

珠帘不卷银蟾透，夜凉独自凭阑。瑶琴欲整指生寒。

鹤归松露冷，人静井梧残。

天际一声新度雁，翱翔似觅回滩。浮生几见几多欢。

三秋今已半，枫叶醉林丹。
仲春
吴涛（宋代）

雨余寒气浅，园林作春媚。
不知海棠花，新来著花未。
小重山·天际春来都为君
佚名（宋代）

天际春来都为君。依稀丹萼动，泛红云。恼人天气近黄昏。霜月底，山麝斗微薰。标格自天真。寿阳仙骨瘦，玉无纹。芳容临鉴洗馀醺。双蛾稳，花面两难分。
答云甫程文
许月卿六（宋代）

风将杨柳绿铺地，月画蒲萄架在池。
却扇清风嫩凉夜，携筇明月共归时。
送刘成伯著作赴弋阳宰
梅尧臣（宋代）

我昨之官来，值君为郡掾。
当年已知名，是日才识面。
未久嗟还都，始应群公荐。
遂除芸省郎，出治江上县。
县剧素所闻，其俗到可见。
水精制盘盂，冰莹产郊甸。
鸣筝斲桐梓，雕饰杂宝绚。
有药化铜铅，方士多伏链。
君今齿尚壮，好学常不倦。
二者定非惑，吾言亦狂狷。
弦歌将有余，幸可穷经传。
归来期著书，箧楮盈百卷。
暮学此疏慵，无能守贫贱。
明朝君当行，勉勉自出饯。
岂无一壶酒，岂无一鼎馔。
青县盐河晓渡
郝懿行（清代）

帆驶下盐艘，晓风喧客舟。一篙点水过，错认是轻鸥。
因悟
释文珦（宋代）

因悟维颠匪一绳，遂无心续祖师灯。
只图尘苞难窥影，远入深师不记层。
土木形骸从朽腐，冰霜志节自坚凝。
非吾同伴如相觅，牢闭蓬门定不譍。
南塘二首
鲍溶（唐代）

南塘旅舍秋浅清，夜深绿蘋风不生。

莲花受露重如睡，斜月起动鸳鸯声。

塘东白日驻红雾，早鱼翻光落碧浔。

画舟兰棹欲破浪，恐畏惊动莲花心。
山中杂诗 其三
朱珔（清代）

儿宽昔带经，近与田舍依。吁嗟巾阛子，弄墨争几希。

我本识字农，喜课桑叶肥。间间历阡陌，界画如僧衣。

吟哦适其天，白鸟时自飞。夕阳刚下岭，牛背驮人归。
续兰亭会补参军刘密诗
刘仁本（明代）

阳春沐膏泽，草木生微暄。灵图发幽秘，感此禹迹存。

衣冠继芳集，临流引清樽。性情聊自适，理乱复奚言。
颂古一百则
释正觉（宋代）

出门跃马扫欃抢，万国烟尘自肃清。
十二处亡闲影响，三千界放净光明。
忆昔答乔白岩因寄储柴墟三首 其二
王守仁（明代）

毫釐何所辩？惟在公与私。公私何所辩？天动与人为。

遗体岂不贵，践形乃无亏。愿君崇德性，问学刊支离。

无为气所役，毋为物所疑。恬淡自无欲，精专绝交驰。

博弈亦何事，好之甘若饴？吟咏有性情，丧志非所宜。

非君爱忠告，斯语容见嗤。试问柴墟子，吾言亦何如？
明月堂闻松风
张侃（宋代）

可去中秋才七日，明月堂前秋可即。山深水远断人踪，僧云居可探消息。

老松夭矫双凤翔，翠色依月新凝光。神仙所居无乃是，我来访古摩藓苍。

夜长月正当窗白，风入松梢声划划。娥江元自通涛江，脱似江潮撼僧床。

君不见东坡先生豪一世，寄语重门休便闭。胸中吐出黄初诗，诗势如潮夐无比。

又不见后山居士真仙人，每遇奇观精神生。悠悠江水流不尽，晚日浮沈潮势平。

披衣起坐寂无语，松影参差复如故。风声四散不暂停，遥见江流趁东去。
望蓬莱
王哲（金朝）

醴泉好，风物雅幽幽。须把恶缘如省悟，宜将善事争持修。

闹里莫投头。

予省也，遂把内丹收。对景摅情横写字，有时归去倒骑牛。

道号号无忧。
春风
孔平仲（宋代）

春风扫浮云，万里青天出。三星次第呈，明月入我室。

昨宵苦阴雨，并坐不见膝。相去能几时，皎皎如白日。
金陵杂兴二百首
苏泂（宋代）

窗间日日叫提壶，有酒分明不用沽。
自是老来游兴懒，日长添得睡工夫。
王公吟
邵雍（宋代）

王公大人，天下具瞻。
轻流薄习，重损威严。
此尚未了，彼安能兼。
非唯失道，又复起贪。
顶戴儒冠，心存象教。
本图心宁，复使心闹。
譬如生子，当求克肖。
不教义方，教之窃盗。
重游龙井
赵抃（宋代）

湖山深处梵王家，半纪重来两鬓华。珍重老师迎意厚，龙泓亭上点龙茶。
辊绣球 怡园看绣球花
陈祖绶（清代）

抛掷几时光，春雨里、花留无几。一场酣梦，槐安惊醒，倦探么凤，不如摘取，让君先起。

锦样喜团圆矣。才一转、眼波如水。忽牵愁绪，被风吹堕，漂萍泊絮，■怜消瘦怎沈沈醉。
端午词·御阁
晏殊（宋代）

仙家既有灵符术，越俗兼为竞渡游。
三十六宫迟日永，绮窗朱户彩云浮。
挽吴丞相
胡寅（宋代）

黄扉清启帝之初，俊乂招徕念远图。
桃李舒华方雨露，鸳鸿戢翼又江湖。
当年举国蒙休烈，至死无人雪厚诬。
圆觉妙明何计此，独疑遗恨绕苍梧。
董著作尝为参谋归话西事
梅尧臣（宋代）

子说颇骁勇，筑城收汉疆。
提兵无百骑，偷路执生羌。
大将罪专辄，举军皆感伤。
归来出万死，羸马亦摧藏。
和毛生瑞香
胡寅（宋代）

久雨妨园涉，奇芬待客吹。
今朝搴翠幄，晴日丽繁枝。
一一花相簇，翩翩蝶未知。
薰篝蒙紫锦，香过每轻披。
采菇曲二首 其一
李梦阳（明代）

众星欲没月模胡，人家河上起相呼，相呼相唤采秋菇。

问渠早起缘何事，此草日出化作田中枯。采菇采菇君早归，霜寒露重湿人衣。

蓝田白玉非无种，不似商山好蕨薇。
与罗隐之联句
郑遨（唐代）

一壶天上有名物，两个世间无事人。 ——郑遨

醉却隐之云叟外，不知何处是天真。 ——罗隐之
寿郑青山
王迈（宋代）

苍龙拂晓挂高寒，飞鞚翩然出旁关。
九酿黄封中圣酒，一杯红入上台颜。
阉雏生怕韩公召，宫妾万惊富相还。
独有帝心怀旧弼，未应霖雨阁青山。
桃源忆故人
杨炎正（宋代）

尊前未语眉先皱。只把横波斜溜。此意问春知否。蝶困蜂儿瘦。

迷膎呷丁些来酒。越会把人僝僽。有个约伊时候。梦里来相就。
潺湲阁小立
陆游（宋代）

饱食何曾补县官，潺湲阁上倚阑干。
水纹靴皱风初紧，花色＊阑露未乾。
薄酒愁边供醉醒，故人梦里话悲欢。
孤城正在山穷处，过社今朝尚尔寒。
依韵和酬韩仲文昆季联句见谢
梅尧臣（宋代）

冬日晴且暖，林塘思净居。
往兴都未尽，遂经韩氏庐。
韩氏兄弟贤，各各趋义涂。
吾侪与之游，何异田苏俱。
经疑反此质，学陋惭无余。
况兹诸少年，高论倾国都。
以及治民术，纵横无所拘。
又涉方外说，於道曾不殊。
诗评杜兼李，字法褚与虞。
啜茗岂非好，啖栗强为娱。
久厌官局检，聊休体质舒。
次第极言笑，左右排图书。
终日欣博约，贬异正则扶。
所赖存泛爱，未以我为愚。
持归接士论，颇亦类贩沽。
复联长诗来，味若餐琼腴。
其辞多自损，似欲大厥誉。
颜子乃庶几，仲尼称弗如。
不厌会遇频，云龙实相须。
最和蹑麟趾，举步未敢渝。
和刘公舒相访二首 其二
范纯仁（宋代）

上庠英妙已相陪，随计观光亦并来。给札偶容亲砚席，抡才同是中条枚。

他年阔别常千里，此地过从只两回。衰病从来游宴少，为君尊酒喜频开。
贻溪怀古十篇 其四 莹心亭
俞充（宋代）

妖氛满世间，莹心兹得地。瀑布岩前飞，势猛鸥乌避。

洗涤无纤尘，澄虚全浩气。清风林表来，千载有馀意。
过桐江三绝
胡仲弓（宋代）

解缆移舟淛水滨，晚潮初落岩痕新。
酒酣卧唱江南曲，月在篷窗冷照人。
初度前一日有感
顾清（明代）

君年六十我为寿，六十明朝谁寿侬。岁月不知人事并，儿童刚道酒杯重。

牛眠未了山头事，蝶化难追梦里踪。惟有旧时明镜在，一番惆怅掩芙蓉。
龙德宫
雷琯（金朝）

紫箫吹断綵云归，十二楼空尽玉梯。綵仗竟无金母降，仙裾犹忆化人携。

千年洛苑铜驼怨，万里坤维杜宇啼。莫倚危阑供极目，斜阳更在露盘西。